《落日见渔樵》
宋代·林希逸

落日谁横笛，江村一望遥。喧喧归鸟雀，得得见渔樵。

薄暮舒愁眼，斜晖带远潮。依滩纶在手，出谷斧横腰。

歌罢寻归径，影行先度桥。两翁山水趣，应未羡金貂。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。